[{"text_idx": "#000000", "text": "Vizitrekordo c\u0302e la Esperanto-muzeo en Vieno"}, {"text_idx": "#000001", "text": "Grupo de infanoj vizitas la muzeon."}, {"text_idx": "#000002", "text": "La Esperanto-muzeo de la Au\u0306stria Nacia Biblioteko pasintjare havis pli ol 20.000 vizitantojn. Tio estas rekordo por la muzeo, kiu estis fondita antau\u0306 90 jaroj, rakontas la estro de la muzeo, Bernhard Tuider."}, {"text_idx": "#000003", "text": "La Esperanto-muzeo situas en la centro de Vieno, unu el la plej grandaj urboj en Eu\u0306ropo. Tial g\u0302i estas rimarkata de multaj personoj kaj ankau\u0306 estas tre grava pordo al la publiko. Dum la pasintaj jaroj la nombro de vizitantoj dau\u0306re kreskis."}, {"text_idx": "#000004", "text": "En 2017 rekorda nombro da 21.256 personoj vizitis la Esperanto-muzeon, kompare kun la jaro 2016 (15.937) tio estas rimarkinda plialtig\u0302o de 33 %, kompare kun la jaro 2006 (5.025) ec\u0302 323 %."}, {"text_idx": "#000005", "text": "Inter la vizitantoj estas ne nur personoj el Vieno kaj g\u0302ia c\u0302irkau\u0306aj\u0302o, precipe gelernantoj kaj gestudentoj, sed ankau\u0306 multaj turistoj. Same dau\u0306re venas esperantistoj el diversaj partoj de la mondo en la Esperanto-muzeon, kiu \u2013 fondita en 1927 \u2013 konservas kaj disponigas mondskale la plej ampleksan kolekton pri Esperanto kaj planlingvoj."}, {"text_idx": "#000006", "text": "Tiu ege pozitiva evoluo bazig\u0302as precipe sur la pliampleksigo de la dej\u0302orhoroj, la enkonduko de novaj lau\u0306ag\u0302aj atelieroj kaj sur eventoj kun specialaj lau\u0306temaj gvidadoj."}, {"text_idx": "#000007", "text": "C\u0302iujare la Esperanto-muzeo \u2013 kaj la kvar aliaj muzeoj de la Au\u0306stria Nacia Biblioteko \u2013 partoprenas plurajn naci- kaj internacikadrajn kulturajn arang\u0302ojn."}, {"text_idx": "#000008", "text": "Dum la \u201cLonga Nokto de la Muzeoj\u201d kaj la \u201cTago de la Malfermita Pordo\u201d ni proponas specialajn gvidadojn kaj Esperanto-fulmkursojn. Dum la \u201cTago de la Monumentoj\u201d kadre de la Eu\u0306ropaj Tagoj de kultura heredaj\u0302o ni precipe parolas pri Esperanto kadre de varia speciala temo: 2014 Illusion (\u201cIluzio\u201d), 2015 Feuer und Flamme (\u201cFajro kaj flamo\u201d), 2016 Gemeinsam unterwegs (\u201cKune survoje\u201d), 2017 Heimat gro\u00dfer To\u0308chter (\u201cPatrujo de elstaraj filinoj\u201d), 2018 Scha\u0308tze teilen (\u201cDividi trezorojn\u201d)."}, {"text_idx": "#000010", "text": "Por lernejaj klasoj la Au\u0306stria Nacia Biblioteko ofertas ag\u0302ospecifajn programojn, la tiel nomatajn \u201cWissenswelten\u201d (sciomondoj), pro kiuj dum la pasintaj jaroj pli kaj pli da infanoj kaj gejunuloj g\u0302uis gvidadojn kaj Esperanto-fulmkursojn."}, {"text_idx": "#000013", "text": "Krome vizitantoj povas percepti, ke la Esperanto-muzeo estas ne nur muzeo, sed \u2013 ekde sia fondo en 1927 \u2013 ankau\u0306 biblioteko kaj arkivo, kiu nuntempe konservas kaj disponigas jenan havaj\u0302on:"}, {"text_idx": "#000015", "text": "Se oni konsideras, ke la Esperanto-muzeo disponas pri ekspozicia spaco de nur 80 kvadratmetroj, la statistiko estas elstara: ekde 2005, kiam la nova ekspozicio en Herrengasse 9 estis inau\u0306gurita, vizitis g\u0302in pli ol 130.000 personoj, okazis preskau\u0306 700 gvidadoj kaj pli ol 350 Esperanto-fulmkursoj (regule nur ekde la jaro 2009), kiujn partoprenis entute pli ol 8.000 personoj."}, {"text_idx": "#000016", "text": "Pli da informoj troveblas en la retejo de la Kolekto por planlingvoj kaj en la retejo de la Esperanto-muzeo."}, {"text_idx": "#000018", "text": "La libroj de la jaro 2017"}, {"text_idx": "#000019", "text": "Pasintjare mi c\u0302i tie en Luksemburgo ekkonis virinon el Vieno, kiu jam scii pri Esperanto pro vizito al la Esperanto-muzeo. S\u0302i tamen estis tre surprizita, kiam s\u0302i eksciis de mi, ke Esperanto estas vivanta lingvo, kiun ec\u0302 uzas miaj infanoj kun samag\u0302aj infanoj el aliaj landoj. La impreso, kiun s\u0302i havis post vizito al la Esperanto-muzeo antau\u0306 kelkaj jaroj, estis, ke temas pri afero de la pasinteco, kiu ne plu estas aktuala. Repensante pri mia propra vizito al la Esperanto-muzeo en somero 2014, mi povis bone kompreni s\u0302ian impreson, c\u0302ar ankau\u0306 tiam la muzeo montris c\u0302efe historiaj\u0302ojn de la periodo 1887 g\u0302is c\u0302irkau\u0306 1960, kaj praktike tute ne informis pri la nuntempa komunumo kaj movado c\u0302irkau\u0306 Esperanto. C\u0302u iu scias, c\u0302u la situacio plibonig\u0302is de 2014? Ja estus bedau\u0306rinde, se la plejmulto el tiuj multaj vizitantoj forlasus la muzeon kun la impreso, ke ili lernis ion pri la pasinteco, ne pri la nuntempo."}, {"text_idx": "#000020", "text": "Oni devas krei sekcion en la muzeo, se g\u0302i ankorau\u0306 ne ekzistas, kiu nomig\u0302as, \u201cEsperanto Hodiau\u0306.\u201d"}, {"text_idx": "#000022", "text": "Fakte la Esperantomuzeo ankau\u0306 informas pri Esperanto en la nuntempo, ekzemple c\u0302e interaktiva komputilo, kiu nomig\u0302as \u201ePraktiko\u201c. Tie ni prezentas mondmapojn, kiuj montras:"}, {"text_idx": "#000023", "text": "\u2013 kie kaj kiam nun, en 2018, okazas Esperanto-arang\u0302oj\n\u2013 kie nuntempe funkcias aliaj Esperanto-bibliotekoj, -arkivoj kaj -muzeoj.\n\u2013 kie log\u0302as personoj, kiuj estas sur la listo de Pasporta Servo\n\u2013 kie log\u0302as delegitoj de la Universala Esperanto-Asocio"}, {"text_idx": "#000026", "text": "Historie, Andre Cseh, kiu enkondukis grandskale la rektan metodon en Esperantujon, multe uzis tian fulmokurseton por altiri multnombrajn gelernantojn al postaj, pli longaj kursoj. Fulmokurso de unu horo; posta kurso de 24, ekzemple."}, {"text_idx": "#000028", "text": "Estus utile, eble en la pag\u0302oj de IPR \u2013 la Internacia Pedagogia Revuo \u2013 havi longan detalan priskribon de la fulmokursoj en Vieno, por ke eventuale lokaj kluboj kaj asocioj de Esperanto, au\u0306 ec\u0302 individuaj Esperantistoj, povu ankau\u0306 povu profiti je tiu metodo. Certe estas plurstilaj fulmokursoj, kaj lerni pri la metodo de Vieno helpos al c\u0302iuj pripensi kaj eventuale plibonigi sian propran metodon."}, {"text_idx": "#000031", "text": "Saluton! Mi estas Christian Cimpa, dej\u0302oranto en la Viena Esperantomuzeo. Dum la fulmkursoj ni prezentas bazajn sciojn pri la gramatiko kaj la vortfarado de Esperanto. La partoprenantoj (plej ofte infanoj au\u0306 studentoj) lernas formi simplajn frazojn kiel sinprezenton, mempriskribon, priskribon de amiko au\u0306 de s\u0302atata dombesto... G\u0302enerale tiuj kursoj estas kombinitaj kun duonhora gvidado tra la ekspozicio, kies lasta stacio estas dedic\u0302ita al la nuntempo de Esperanto (UEA kaj aliaj gravaj Esperantaj institucioj, Pasporta Servo, Universalaj Kongresoj, aktualaj, do c\u0302ijaraj arang\u0302oj ...). Kompreneble dum kaj la kursoj kaj la gvidadoj plej diversaj demandoj estas adresitaj al ni kaj ofte okazas viglaj interparoladoj."}, {"text_idx": "#000032", "text": "Mi havas la impreson, ke la nomo \u201cEsperanto-muzeo\u201d gvidas la pensojn de la vizitantoj en direkton malfavoran por la progreso de Esperanto. \u201cMuzeo\u201d sonas kiel io pasinta, ekz. muzeo pri malnova historio. Jes, mi konscias, ekzistas ankau\u0306 muzeoj pri io, kio ankorau\u0306 ekzistas (muzeo pri s\u0302ipoj...), sed c\u0302e Esperanto la aparta, aldona problemo estas, ke la plimulto de la publiko kredas, ke temas pri afero de la pasinteco, ke neniu plu parolas Esperanton. Se kun tia antau\u0306scio oni au\u0306das pri Esperanto-\u201cmuzeo\u201d, tre facile tiu vorto plifortigas la misan ideon.\nEble io kiel \u201cEsperanto-ekspozicio\u201d, Esperanto-Ausstellung, estus tiurilate pli tau\u0306ga. C\u0302u?\n(Jes, mi konscias pri la tradicio... \u2013 sed mi ankau\u0306 scias, ke antau\u0306 la fondig\u0302o de la viena institucio la nocio \u201cmuzeo\u201d ne estis la sola pripensita vorto, kiel mi lernis laste en prelego de Bernhard Tuider.)"}, {"text_idx": "#000035", "text": "La Interreto provizas bonan perspektivon pri \u201cEsperanto, aktuale\u201d. La muzeo en Vieno prezentas la bildon de 1887 g\u0302is nun."}, {"text_idx": "#000037", "text": "C\u0302io dependas de la prezentado mem. En mia urbo ni havas muzeojn pri la scienco, pri arto, pri diversaj kulturoj; kompreneble scienco, arto, kaj homaj kulturoj ankorau\u0306 ekzistas. Pli gravas la enhavo de la muzeoj kaj la prezento de la materialoj. Mi rimarkas tion precipe kiam mi vizitas judajn muzojn de diversaj urboj kaj landoj. Foje mi sentas ke oni prezentas nur historion, kaj praktike ignoras ke temas pri vivanta kulturo, ke modernaj versioj de la iloj por diversaj ritoj ankorau\u0306 estas en c\u0302iutaga uzo. Aliaj pli bone prezentas ne nur la historion de judoj en iu loko, sed ankau\u0306 la vivantan religian komunumon."}, {"text_idx": "#000038", "text": "Mi volas publike gratuli al Bernhard Tuider pro lia profesieco kaj atingo de grava rezulto. Mi havis la okazon spekti du prezentojn de li en la lastaj tempoj, en Zamenhofa Tago en Romo, c\u0302e la Pola Akademio de la Sciencoj, kaj en Varsovio dum la esplorateliero kiun mi kunorganizis honore al la heredaj\u0302o de Zamenhof, kaj miaopinie liaj prezentoj estas elstaraj."}, {"text_idx": "#000039", "text": "Kaj kiel fartas nia plej grava movada biblioteko, tiu en la Centra Oficejo de UEA?"}, {"text_idx": "#000041", "text": "Mi devas defendi la vienanojn kaj ilian laboron. Mi ofte estas tie kaj studas. La Esperantomuzeo estas la afero ekster la reto, kiu en la lastaj jaroj prosperis kaj daure progresis. Multo alia au malaperis au kadukighas en Esperantujo. Multaj esperantistoj simple ne konscias, kion Vieno donacas al ili, char al ili mankas dimensio."}, {"text_idx": "#000042", "text": "Simple ne veras ke la muzeo ne montras la nuntempon. Sed eble ghenas al kelkaj, ke la muzeo prezentas, ke Esperanto ne estas strangajho, sed havas historian kaj kulturan dimension. La postulo, ke oni parolu pri Ausstellung estas simple idiotajho. Sur tiu nivelo estas kelkaj movadanoj!"}, {"text_idx": "#000045", "text": "La Esperanto- muzeo en Chinio lau mia opinio estas la plej avangarda \u2013 plej moderna .\nKutime la naciaj E- muzeoj estas polvokovritaj \u2013 ekz. en svislando la CDELI kaj en Francio la museo de Graj ( Gray)"}, {"text_idx": "#000047", "text": "Karaj gelaborantoj en la muzeo kaj la biblioteko! Via instituto estas la rara kazo de Esperanta afero, kiu daure progresis kaj interrete kaj ekster la reto. Daurigu vian vojon kaj restu ekster la movado. Nur tiel vi povis kaj povas atingi la nivelon senkompareblan. Ne lasu vin gheni de movadanoj, kiuj ne konscias, kion vi donacis al la mondo."}]